
DEVYNDUONIAI: MITINIAI PASAKOJIMAI IR KALBINĖS ASOCIACIJOS

Bene seniausias rastas Devyndúonių paminėjimas rašytiniuose šaltiniuose 1581 m. – Liaudės lauke nurodytas Devynduonių kaimas prie Liaudės upės – поле Лявды, Лявденское, рядом съ селомъ Девиндунвы, надъ р. Лявдою[footnoteRef:1]. [1:  Спрогис И., Географический словарь древней Жомойтской земли XVI столетия, Вильнa, 1888, c. 176.] 

XVII a. pirmojoje pusėje Josvainių, Krakių bažnyčių metrikų knygose fiksuotos sudurtinės vardo formos: ex Dewinduoni, de dewindouniow, de deuindouniow, de Dewindoniow, de Dewinduniow, de Dewindonie, de Dewidojniow, de Dewidojniow. Tiek šiuose, tiek XVIII–XIX a. pradžios dokumentuose pavadinimas nuosekliai užrašomas be jungiamosios balsės tarp dėmenų.

Dewindonie. Juozapo Juzumo 1855 žemėlapis[footnoteRef:2] [2:  Vincentas Juzumas, Žemaičių vyskupijos aprašymas / Parengė Mindaugas Paknys, Varniai: Žemaičių vyskupystės muziejus, 2013, p. 976.] 


Sakmėmis grindžiama etimologija
Devynduonių vardo kilmė įprastai suvokiama kaip skaitvardžio devyni ir daiktavardžio duona dūrinys. Aiškinantis tikrinio žodžio Devynduoniai etimologiją, į pagalbą kalbai ateina ir tautosakos tekstai.
Pagal susiformavusią tradiciją bandoma kaimo pavadinimą paaiškinti sakmėmis. Jose pagrindinis vyksmas grindžiamas badmečiu, bet yra keli įvykio variantai. Vienur apsakoma, kad gyventojai, nuo bado gelbėdamiesi, sunešę visus grūdus ir iškepę devynias duonas[footnoteRef:3]. Kitoje sakmėje dėstoma, kad po mirčių telikę kaime devyni žmonės, kurie pasidaliję likučiu – vienu duonos kepaliuku ir taip lemtingai išgyvenę[footnoteRef:4]. [3:  ,,sunešė [grūdus] į vieną pirkią ir čia iškepė devynias duonas. Taip kaimas išsigelbėjo nuo bado ir nuo to laiko vadinasi Devynduoniais.“ Profesorius Jurgis Lebedys: [straipsnių rinkinys] / Sudarė Juozas Girdzijauskas, Vilnius: Mokslas, 1983, p. 99.]  [4:  ,,Ir štai iš didelio kaimo beliko tik devyni žmonės ir vienas kepaliukas duonos. Žmonės buvę labai draugiški, pasidaliję tą kepaliuką į devynias dalis, suvalgę ir taip apsigynę nuo bado mirties. Iš tų devynių ir kilęs dabartinis kaimas. Kadangi duoną dalijęsi devyni žmonės, kaimą ir pavadinę Devynduoniai.“ Profesorius Jurgis Lebedys: [straipsnių rinkinys] / Sudarė Juozas Girdzijauskas, Vilnius: Mokslas, 1983, p. 99.] 

Tikriausiai naujesni pasakotojai atsitikimus transformuoja šiek tiek kitokiu motyvu: sočiau gyvenantieji specialiai iškeptais devyniais duonos kepalais apdalindavę tuos užklydusius varguolius, kurie persižegnodavę, todėl ir atsiradęs Devynduonių pavadinimas[footnoteRef:5]. [5:  ,,Išties daug apie tai pasakojo ir mano mama, ir močiutė, ir teta. Kiek pamenu, pavadinimas kilęs iš to, kad čia gyvenę žmonės badmečiu priimdavo iš toliau atėjusiuosius, skurdžiau gyvenančiuosius, o šiems persižegnojus turtingesnieji duodavo duonos kepalą. Sakoma, kad jie kepdavę devynias duonas, kurias išdalydavę vargingiau gyvenantiesiems.“ Pasakojo Regina Mažulienė, gyv. Devynduonių k.; Justina Šveikytė, Devynduoniai: kur kadaise už maldą duodavę duonos kepalėlį // Rinkos aikštė, 2016-07-16, p. 21.
„Pasirodo, šio kaimelio [Devynduonių] pavadinimas – ne iš piršto laužtas. Mat, anais laikais čia gyvenę turtingesni žmonės, išsikepę devynias duonas, su didžiausiu malonumu priimdavo skurdžiau gyvenančiuosius, o šiems persižegnojus, jomis ir pamaitindavo“ Džestina Borodinaitė, Devynduoniai – didelių užmojų turintis kaimas // Rinkos aikštė, 2019-05-18, p. 12.] 

Išsupuotose Devynduonių etimologijose dominuoja nesukonkretintas bado metas, vis pasikartojantis skaičius devyni, duona ir pasidalijimo ja su kitais veiksmas, tarsi peraugantis į sakralų ritualą.
Devynduonių apylinkėse ir šiandien paplitęs pasakojimas apie prie namo arba kryžiaus rastą gyvą suvystytą kūdikį, apie pamestinuko tėvus nieko nežinota. Berniukas buvo priglaustas šeimoje, kaimo sprendimu duota Devynduonio pavardė, nes rastinukas iš Devynduonių[footnoteRef:6].  [6:  ,,čia gyveno ir vienas Devynduonis. Iš kur jis atkilo. Senutė Povilauskienė rado prie savo namų padėtą suvystytą vaikutį. Nei kas jo tėvai, nei koks kūdikio vardas, nei ji, nei kas nors kaime nežinojo. Todėl ji pati pavadino vaiką Jonuku, o kaimas nutarė duoti Devynduonio pavardę.“ Profesorius Jurgis Lebedys: [straipsnių rinkinys] / Sudarė Juozas Girdzijauskas, Vilnius: Mokslas, 1983, p. 99–100.
,,Devynduonių kaime, po kryžiumi, rado vaikiuką. Gyvas, suvystytas. Parašytas raštelis, kad nekrikštytas. Nu ką, Devynduoniai visi susirinko. Ką daba daryt – reikia imt, gyvas žmogus, berniukas. Nu i paėmė vieni žmonės, musėt buva bevaikiai, bet aš tą negaliu garantuot. Nu i kaimo žmonės nutarė, kas Devynduoniuose radome, tegu ir bus Devynduonis.“ Pasakojo Zofija Staugienė, užrašė Regina Lukminienė, Kėdainių garsas, 1997-04-26, p. 4.] 

Pagal vieną publikuotą tekstą tai sietina daugmaž su XIX a. pabaiga ar XX a. pradžia. Tačiau tokio mitinio pasakojimo[footnoteRef:7] ištakos gali būti gerokai ankstesnės, nes, pavyzdžiui, identiška Devynduonio pavardė užrašyta Krakių bažnyčios metrikų knygoje 1738 m.: Wa[n]taynie Iosephus Dewindonis (http://www.epaveldas.lt/object/recordDescription/ARCH/1122/1/6; Vántainiai – Krakių parapijos vakarinė dalis). Panašiõs darybos kitos Lietuvos pavardės: Devindoris, Devyndū̃ris, Dúonavagis[footnoteRef:8]. [7:  „Devynduonių kaimo vardo kilmė pasakos ar net mito kodu siejama su duona, gal net turtingumu, devyniomis duonomis“ Viktorija Daujotytė, Mindaugas Kvietkauskas, Lietuviškieji Česlovo Milošo kontekstai, Vilnius, 2011, p. 98.]  [8:  Aleksandras Vanagas, Vitalija Maciejauskienė, Marytė Razmukaitė, Lietuvių pavardžių žodynas, t. I, A–K, Vilnius: Mokslas, 1985, p. 489, 545.] 

Galima istorinės atminties hipotezė, kad valakinio Devynduonių kaimo pavadinimas sietinas su asmenvardžiu Devynduonis. Tokiu atveju šis būtų kilęs iš bendrinio žodžio – į dūrinį suaugusių kelių bendrinių žodžių.

Skaičiaus devyni prasmės
Bet ką galėtų reikšti sudaiktavardėjęs būdvardis devynduonis? Ar jis, paskiri devyni ir duona, archajinę paprotinę teisę atspindintys pasakojimai yra suvokiami tik mums šiandien įprastomis reikšmėmis?
Apie skaitvardinio dėmens prasmes, o kartais ir magiją be didesnių išvedžiojimų gausiai pasako etnologo Liberto Klimkos pastebėjimai: Tautosakoje žodis „devyni“ vartojamas tam tikrai ribai nurodyti <...> „Devynios šakelės, dešimta viršūnėlė“, „Devynias upes perplaukė, dešimtoje skendo“, „Devynios kulkos pro šalį skrido, dešimta galvelę kirto“, „Devyni amatai, dešimtas badas“. Kasdieninėje kalboje sudurtiniai žodžiai su „devyni“ reiškia gausą, pereinančią į ypatingą kokybę: devynakė (žuvis nėgė), devyniabrolė, devyngalvis, devyngerklė (lakštingala), devyniagodis (svajotojas), devynduonis (našlaitis, viso kaimo išlaikytinis), devyntėvis (merginos vaikas). Sakoma: „Iki devinto prakaito“, „devynios galybės“, „Barbė devyndarbė“ ir pan. Ir tikėjimuose vis minimas devynetas.[footnoteRef:9] [9:  Libertas Klimka, Mėnulis lietuvių etninėje kultūroje // Draugas (JAV), 2003-02-12, p. 2.] 

Atkreipkime dėmesį į L. Klimkos tekste pavardintą devynduonis ir jo reikšmę „našlaitis, viso kaimo išlaikytinis“. Toks žodis su pateikta prasme „Lietuvių kalbos žodyne“ nefiksuotas. Tikriausiai Devynduonių pasakojimai apie rastą kūdikį teikę prielaidų etnologo įžvalgoms.

Būtų galima ir toliau tęsti sąrašą dūrinių, kurių pirmajame dėmenyje yra „devyni“: skaitvardinis būdvardis devynelgis „devynerių metų“, devynkalbis, devynkartis, devynkojis, devynkupris, devynlapis, devynragis, devynražis, devynšakis. Ir tai dar ne baigtis leksikos pavyzdžiams.
Čia tiktų ir buvusio Kėdainių dvaro viensėdžio *Devynvalakiai Surviliškio apylinkėse (prie *Papiškių palivarko, Berželės ir Kalnaberžės kaimų) pavadinimas – na Papiſȝki z Zaściankiem za Uzią Dewinwałaki 1683 m., Włozcianom Dewin walakow 1688 m.[footnoteRef:10]; ir kaimynų pavyzdys – Devyniabroliai kaimas ir vaitija Upytės valsčiuje 1556 m.[footnoteRef:11] Pagaliau, ne atsitiktinis Krekenavos kelias – Devyndúonkelis. Lietuvoje aptinkama toponimų – Devynbalsiai, Devynakiai, Devyn(ia)kalnis. [10:  http://www.atmintis.mb.vu.lt/en/collections/VUB01_000399092 l. 44, 40.]  [11:  Deimantas Ramanauskas, Upytė XVI a.: žemėvalda ir gyvenvietė: Magistro baigiamasis darbas, Kaunas, 2016, p. 30.] 


„Lietuvių kalbos žodyno“ ir tautosakos pavyzdžiai tarsi leistų kurti devyni prasmių vaizdinį ir netgi pasaulio suvokimą. Išties devynì, deviñtas žymi ne tik ko nors devintą dalį, ko nors devynis vienetus, bet pabrėžia ir daugumą (devyni „daug, daugelis“). Devyni – paskutinis vienaženklis arabiškas skaičius, po to jau kupa dviženkliai (10, 11... 20... 99) ir kiti skaitmenys (100, 1000...) iki begalybės. Devyni – erdvės, laiko, amžiaus, ciklo, kiekių, ypatybės gausos, baigtinio veiksmo riba ir požymis. Ties devyniais tarsi nubrėžiamas maksimumo pakraštys, nes po to gamta pereina į tobulumo vyksmą, tarsi skirties linija atidalinamas pažinusis ir paslaptingasis pasaulis, kai protu ir fizinėmis galiomis nepajėgiama aprėpti ir suvaldyti visybę, negatyviosios jėgos lemtingai atsisuka prieš žmogų, dėl to kyla gyvenimo dramos.

Žodynas apie duoną
Ką „Lietuvių kalbos žodynas“ mena apie dūrinius su duona? Šeimynduonė „šeimynai, samdiniams skirta duona“, duondavys, duondirbis, duonmitys „kas gauna išlaikymą“, duon(a)ėdis „kas veltui duoną valgo; veltėdis, dykaduonis“. Čia tiktų ir galbūt pravardinės kilmės pavardė Baltadúonis („žmogus, kuris nedirba juodo darbo“)[footnoteRef:12]. [12:  Aleksandras Vanagas, Vitalija Maciejauskienė, Marytė Razmukaitė, Lietuvių pavardžių žodynas, t. I, A–K, Vilnius: Mokslas, 1985, p. 177.] 

Ieškant kitų antrojo daiktavardinio dėmens duon- reikšmių, vis kyšteli pamintijimas, ar Devynduonių pasakojimų prasmės yra tik tiesmukiškai apie duoną (kepalais kepamas valgis; kepalas).

Prielaida apie duoklės dalį
Žodyno ištekliai teikia lietuviškus bendrašaknius žodžius dúonis, donìs, dõnė, donià ,,duoklė, mokestis pinigais ar natūra; dovana; išmalda“, dúoti, dovanà. Atkreipkime dėmesį: Devynduonių pasakojimuose irgi duodama kitiems dúona, ja pasidalijama. Įžūloka prielaida, neparemta šaltiniais: galbūt dūriniu devynduonis žymėta socialiai galingesniajam, pavyzdžiui, valdovui, atiduodama, sumokama paskirta devintoji duoklės dalis arba iš anksto nustatyti devyni mokesčio vienetai.
Pagaliau kažkada būta ir prievolės – duoklės grūdais, vyko grūdų statinės surašymai. O juk duona turi ir reikšmes – „duoniniai javai, rugiai; maistas, pragyvenimo šaltinis“. Taigi gal devynduoniai – „devyniais rugių matavimo vienetais atiduodamas mokestis“ arba „puikus derlius; geras pragyvenimas“? Pripažįstu, tai etimologinis spėjimas ir interpretacija, kilusi iš kalbinių asociacijų.
Gal su istorijoje kitusiomis mokesčių sistemomis (Lietuvos Didžiojoje Kunigaikštystėje) susijusiu žodynu yra ir dalis žemėvardžių. Pievos Žam̃brė pavadinimas Surviliškio apylinkėse gali būti grindžiamas žagrės, t. y. piniginio, mokesčio valdovo žemėse, tradicija, bendriniais žodžiais žam̃bras, žam̃bris, žam̃bis ,,medinis arklas su geležiniais noragais, žagrė“, žambrinė ,,mokestis nuo žambrio“. Svetimkalbis vardas – Dzeržavà laukas Josvainių krašte – primintų polonizmo reikšmę ,,nuosavybė, žemės nuosavybė; nuoma; nuomojama nuosavybė; nuomos mokestis; činčas“[footnoteRef:13]. Tai, kas dera su činšu (čìnšas ,,mokestis žemės savininkui už žemės valdymą“), mena Činšìnė žẽmė – dirbamos žemės pavadinimas[footnoteRef:14]. Valstiečiai, duodantieji duoklę kiaunių kailiukais, buvo vadinami kiaunininkai, todėl gal *Kiaunininkai (de Kiauniniki) – tai buvęs gyvenamosios vietos pavadinimas Krakių parapijoje 1711 m.[footnoteRef:15] [13:  Veronika Adamonytė, Laimutis Bilkis, Grasilda Blažienė, Dalia Kačinaitė-Vrubliauskienė, Milda Norkaitienė, Alma Ragauskaitė, Marija Razmukaitė, Dalia Sviderskienė, Lietuvos vietovardžių žodynas, t. III, G–H, Vilnius: Lietuvių kalbos institutas, 2018, p. 444.]  [14:  Ten pat, p. 68.]  [15:  http://www.epaveldas.lt/object/recordDescription/ARCH/1122/1/4 l. 419.] 

Duoklių neduodavę, mokesčių nemokėdavę, bet lažą eidavę – šaknimi gal ne atsitiktinai sutampa Lažaĩ, Seníeji Lažaĩ – Surviliškio seniūnijos kaimas, buvusių karališkųjų Sosių žemių (Lažų, Užupės, Pakruostės ir Bakainių) dalis (paskutinį pavyzdį itin netvirtai šliečiau kaip galimybę).

Oficiali forma Devyndúoniai yra pastovaus kirčio. Tačiau galima priegaidžių kaita, todėl kitõs formos Devynduõniai (2 kirčiuotė) galininko linksnis jau kirčiuojamas paskutiniame skiemenyje – (į) Devynduoniùs.
Asmenų pavadinimai pagal gyvenamąją, kilties ar priklausymą vietai pasakomi dvejopais priesaginiais vediniais – devynduoniẽtis (vyravo daugmaž iki XX a. 8 dešimtmečio vidurio) arba devynduonìškis, abi lytys yra tinkamos.

